stanford-oval/wikipedia huggingface dataset:
ימת באיקל

ימת באיקל (ברוסית: Озеро Байка́л) היא אגם מים מתוקים בדרום סיביר שברוסיה, מצפון לגבול רוסיה–מונגוליה. ימת באיקל היא אתר מורשת עולמית.
אורכו של האגם 636 ק"מ, רוחבו כ-80 ק"מ ושטחו כ-31,500 קילומטרים רבועים (31,500,000 דונמים). הוא אגם המים המתוקים שנפחו הוא הגדול ביותר בעולם, וכן הקדום ביותר מבחינה גאולוגית עם גיל מוערך של 25–30 מיליון שנים. עומקו המרבי 1,637 מטרים (5,371 רגל) – העמוק באגמי העולם, ועומקו הממוצע 758 מטר. נפח מימיו הוא כ-23,600 ק"מ מעוקב, והוא מכיל כ-22%–23% מכמות המים המתוקים העיליים המופשרים ביבשות כדור הארץ. האגם מכיל יותר מים מכל הימות הגדולות שבצפון אמריקה, ביחד. מבחינת שטח פנים, האגם נמצא במקום השביעי בעולם.
ההתפשטות הרוסית לאזור מסביב לאגם בשנים 1628–1658 הייתה חלק מהכיבוש הרוסי של סיביר ובוצעה ראשית על ידי הליכה לאורך נהר אנגרה וכנגד כיוון זרימתו. החוקר הרוסי הראשון שהגיע לאגם היה קורבט איבנוב בשנת 1643.
מעט מאוד היה ידוע על האגם וסביבותיו עד שהחלה הקמת מסילת הברזל הטרנס-סיבירית. לשם עקיפת הימה נדרשו 200 גשרים ו-33 מנהרות. באותה עת, 1896–1902, ערכה לראשונה משלחת הידרולוגית סקר מקיף על האגם.
מתחת לקרקעית הנוכחית של האגם ישנה שכבה של משקעי סחף בעומק של כ-7 קילומטרים, שהצטברו במהלך השנים. משמעות הדבר היא שתחתית בקע הבאיקל היא בעומק של כ-8–9 קילומטרים מפני האגם, וזהו הבקע היבשתי העמוק ביותר בקליפת כדור הארץ. בקע זה הוא בקע כושל צעיר במונחים גאולוגיים ומתרחב בכ-2 סנטימטרים מדי שנה. האזור פעיל מבחינה סייסמית וחווה רעידות אדמה משמעותיות מדי מספר שנים.
האגם מוקף הרים מסביבו ומוכרז כשמורת טבע. יש בו 22 איים, ואורכו של הגדול מביניהם, אולחון, הוא 72 ק"מ. אולחון הוא האי האגמי השלישי בגודלו בעולם. לאגם זורמים למעלה מ-300 נהרות והוא מנוקז על ידי הנהר אנגרה.
השמורה הביוספרית של ימת באיקל הוכרה בידי ארגון אונסק"ו בשנת 1986 אך פוצלה לשתי שמורות ביוספריות בשנת 2000: שמורת באיקל (הממוקמת כ-170 ק"מ דרום מערבה לאולן-אודה וכוללת את חופה הדרומי וגופי מים אחרים של הימה וכן את היערות הסמוכים); ושמורת ברגוזין (אנ') (המשתרעת לאורך כ-100 ק"מ מחופה הצפון מזרחי של הימה, וגולשת אל המדרון המערבי של רכס הרי ברגוזין (אנ'). שטח השמורה הזו חופף למעשה את שטח אתר מורשת עולמית של הימה).
עולם החי באגם

בידודו, גילו ועומקו של האגם תרמו להיווצרות פאונה עשירה ומיוחדת של מים מתוקים, המהווה מוקד עניין חשוב לחקר האבולוציה.
באגם חיים 1,085 מיני צמחים ו-1,550 מיני בעלי חיים, מהם מעל ל-60% אנדמיים. היונק היחיד החי באגם הוא פוסה באיקלית (Phoca sibirica). דג האומול (Coregonus autumnalis migratorius) נידוג בכמויות גדולות בבאיקל ובגרסתו המעושנת מהווה מאכל מקומי נודע.
בשנת 1959 הוקם סכר על נהר האנגרה במחוז אירקוטסק, שגרם לעליית פני המים בבאיקל במטר אחד, המפלס הורד בידי השלטונות ב-75 סנטימטר, אך מאחר שהדבר נעשה באביב, תקופת הקינון של שני מינים זעירים של דגי הגולומיאנקה, נכחדה כל הדגה הצעירה והזכרים השומרים על הקנים, שהיו על קו המים בעת הורדת המפלס. שרשרת המזון בימת באיקל הופרעה, ואוכלוסיית דגי האומול הניזונים מדגים אלו, נידלדלה אף היא. למרות חידוש מלאי הדגים באופן מלאכותי ואיסורים דרסטיים על דיג, לא שוחזרה עדיין אוכלוסיית דגי האומול והגולומיאנקה.
תיור יתר

האזור נחשב כסובל מבעיה של "תיור יתר", כאשר בין החודשים ינואר-אוגוסט 2018, פקדו אותו כ-1.6 מיליון תיירים. אשר על כן, יועץ הממשלה הרוסית לענייני סביבה הודיע כי תוגבל הגישה לימה, כאשר הכוונה היא ככל הנראה לתיירות חוץ. עם זאת, גורמי הזיהום רבים ואינם מוגבלים אך לתיירות; בין היתר, מדובר במערכות לקויות לטיפול בשפכים, מפעלים מזהמים בסביבת האגם ואף כאלה המרוחקים ממנו, וכן זיהום אצות שהתפתח במקום.
ראו גם

הרי באיקל
הערות שוליים

↑  ימת באיקל - סקר גאולוגי, באתר USGS, יולי 1993
↑  יאצק הוגו-באדר. מפולנית: מרתה סטנקביץ', קדחת לבנה, הוצאת כנרת זמורה-ביתן 2013. עמ' 364
↑  איתן לשם, "הגלאפגוס של רוסיה" בסיביר עלול להיסגר לציבור בשל נזקי תיירות, באתר הארץ, 7 ביולי 2019
| --- | --- |
בקרת זהויות :  NLI: 987007284638405171  BNE: XX450740  BnF: cb15381434p (data)  GND: 4080244-9  LCCN: sh85011020  NDL: 00628980  NKC: ge201249  SUDOC: 027365212  VIAF: 247188226   WorldCat (עם VIAF): 247188226 
מראה בימת באיקל
הבאנגלס

| --- | --- |

הבאנגלס, 2012
 מקום הקמה:  לוס אנג'לס 
 תקופת הפעילות:  1981–1989 1999
 סוגה:  פופ רוק פופ פאוור פופ פייזלי אנדרגראונד גל חדש ג'אנגל פופ רוק אלטרנטיבי
 חברת תקליטים:  I.R.S. Records קולומביה רקורדס Koch Records 
 פרסים והוקרה:  Brit Award for International Group (1987)  ASCAP Film and Television Music Awards (1990) 
 האתר הרשמי של הבאנגלס
 פרופיל ב-IMDb
 חברים
 סוזנה הופס דבי פיטרסון ויקי פיטרסון
 חברים לשעבר
 אנט זילינסקאס מייקל סטיל
 
הבאנגלס (באנגלית: The Bangles) היא להקת פופ רוק אמריקאית שנוסדה בלוס אנג'לס ב-1981. הלהקה החלה את פעילותה בשנות ה-80 של המאה העשרים ושחררה מספר להיטים במהלך העשור. בין להיטי הלהקה נכללים "Walk Like an Egyptian" אשר הגיע למקום הראשון בדירוג הבילבורד ב-1987, כמו גם הלהיטים "Manic Monday", "A Hazy Shade of Winter", והשיר "Eternal Flame", אשר שוחרר ב-1989 והגיע אף הוא למקום הראשון בבילבורד הוט 100.
היסטוריה > ייסוד הלהקה ושנותיה הראשונות (1981 - 1983)

סוזנה הופס, לצד האחיות ויקי ודבי פיטרסון, הקימו להקה בלוס אנג'לס בדצמבר 1980. השלישייה כינתה עצמה The Bangs. הלהקה הייתה חלק מסצנת הפייזלי אנדרגראונד של לוס אנג'לס, אשר כללה להקות שניגנו תערובת של ג'אנגל פופ, לצד פולק-רוק בהשפעת שנות ה-60 של המאה ה-20, עם נימה פאנקית מודרנית יותר. ב-1981 השלישייה הקליטה והוציאה לאור סינגל (Getting out of Hand) בלייבל DownKiddie Records, חברת תקליטים שבבעלות השלישייה. הלהקה הוחתמה בלייבל Faulty Products, חברת תקליטים שנוסדה על ידי מיילס קופלנד.
הרכב מוקדם של הבאנגלס, אשר כלל את סוזנה הופס (שירה וגיטרה), ויקי פיטרסון (גיטרה ושירה), דבי פיטרסון (שירה ותופים) ואנט זילינסקאס (שירה וגיטרה בס), הקליט ב-1982 מיני-אלבום והוצא לאור את הסינגל The Real World. סוגיה משפטית אילצה את בנות הלהקה לשנות את שמן ברגע האחרון, להשמיט את התחילית "The" ולהוסיף לשמן "les", כך שהפכו לְ"באנגלס". למיני-אלבום הראשון שלהן הוענקה הכותרת Bangles והוא יצא לאור. ב-1983, Faulty Products שחררה לתחנות הרדיו ולאמצעי התקשורת האחרים סינגל רמיקס בתקליטון 12 אינץ' לשיר The Real World. אולם עיכוב נוסף צץ כאשר הלייבל I.R.S. Records אסף את התקליטונים שהופצו, והוציא מחדש את המיני-אלבום, לאחר ש-Faulty Products נבלעה בתוכו. לאחר שזילינסקאס עזבה את הבאנגלס, על מנת להתמקד בפרויקט הבא שלה, הלהקה Blood on the Saddle, היא הוחלפה על ידי מיקי סטיל, חברה לשעבר בלהקת ההארד רוק נשים The Runaways ובלהקות Slow Children, Toni & The Movers ובלהקת Elton Duck.
היסטוריה > שיא הקריירה (1984 - 1989)

אלבום הבכורה באורך מלא, הראשון של הבאנגלס בקולומביה רקורדס, All Over the Place, לכד את שורשי הפאואר פופ שלהן, כשהציגו את הלהיטים Hero Takes a Fall ו-Going Down to Liverpool שכתב קימברלי רו והוקלט במקור על ידי הלהקה בה היה חבר, קתרינה והגלים. האלבום זכה לביקורות טובות והווידאו קליפ לשיר Going Down to Liverpool, בו השתתף לנרד נימוי, סייע ביצירת פרסום נוסף. השתתפותו של נימוי בווידאו קליפ נולדה כתוצאה של ידידות בין משפחת הופס למשפחתו של נימוי. הבאנגלס זכו להיחשף לקהל רחב הרבה יותר, כששימשו כהופעת החימום של סינדי לאופר בסיבוב ההופעות שלה, Fun Tour.
כל ההתרחשויות הללו לכדו את תשומת לִבו של פרינס, אשר העניק לבאנגלס את שירו Manic Monday, אשר במקור אמור היה להיות מבוצע על ידי ההרכב הנשי שפרינס הקים, Apollonia 6.‏ Manic Monday הגיע למקום השני במצעדים בארצות הברית, הממלכה המאוחדת ובגרמניה, שני במכירות, באותו הזמן, אך ורק ללהיט נוסף של פרינס, Kiss. אלבומהּ השני של הלהקה, Different Light, אשר יצא ב-1986, היה מלוטש מקודמו, ובסיוע הלהיט שהרקיע למקום הראשון במצעדים ברחבי העולם, Walk Like an Egyptian, מיקם את הלהקה עמוק במיינסטרים. כשקיבלו בנות הלהקה את השיר, דעותיהן ביחס לשאלה אם השיר יהפוך לכישלון או שיזכה להצלחה היו חלוקות. כששוחרר השיר להשמעה, נדהמו בנות הלהקה לגלות שהוא הביא להן קהל חדש של מעריצות, מרביתן צעירות. מייקל סטיל הגיבה לכתב ה-Nine-O-One Network Magazine ואמרה:
כשאני יוצאת כיום, אלו הן בדרך כלל בנות שמזהות אותי
היסטוריה > עימותים וחיכוכים בתוך הלהקה

לאחר שאמצעי התקשורת המסקרים את תעשיית המוזיקה החלו להצביע על הופס כזמרת המובילה את הלהקה, בעקבות החלטת קולומביה רקורדס לשחרר להשמעה בעיקר סינגלים בהם הופס הייתה הסולנית, החלו להתגלע עימותים בין בנות הלהקה. למעשה, תפקידי שירה באלבומי הלהקה חולקו באופן שווה בין כל חברות הלהקה, שכולן כתבו או השתתפו בכתיבת השירים. הופס כיכבה ב-1987 בסרט הקולנוע The Allnighter אשר בוים על ידי אִמה, תמר סימון הופס, ועל הופעתה נמתחה ביקורת חריפה. אפיזודה זאת, נוסף על העובדה שהבאנגלס פיטרו את האמרגן שלהן, מיילס קופלנד, העצימה את ההתנגדות כלפיהן. אך במהרה זכו הבאנגלס ללהיט שהעפיל למקום השני בארצות הברית, גרסת הכיסוי לשירם של סיימון וגרפונקל A Hazy Shade of Winter מהפסקול של הסרט Less Than Zero, והשיר המלנכולי If She Knew What She Wants שנכתב על ידי ג'ולס שיר, העפיל אל בין 30 השירים הראשונים בארצות הברית ואל 20 השירים הראשונים בגרמניה.
ב-1988 הוציאה הלהקה את האלבום Everything שהופק על ידי דֶוויט סיגרסון, לאחר שבנות הלהקה הגיבו ברגשות שליליים לעבודה עם דייוויד קהנה, אשר הפיק את אלבומן Different Light. האלבום זכה להצלחה ענקית, הוכתר כ"מולטי-פלטינום" (מכירה של מעל שלושה מיליון אלבומים) נוסף, וכלל את השיר In Your Room שהעפיל אל בין חמשת השירים הראשונים במצעדים, לצד הלהיט הגדול ביותר של הלהקה, הבלדה העדינה Eternal Flame. שותפן ליצירה בילי סטיינברג בא עם הרעיון לשם השיר, לאחר שסוזנה הופס סיפרה לו על הטיול שקיימה הלהקה לאחרונה לממפיס, טנסי. הלהקה ביקרה בגרייסלנד, אחוזתו של אלביס פרסלי השוכנת בממפיס. הלהבה הנצחית, "Eternal Flame" לזכרו של פרסלי, נשמרה באתר, אך באותו היום בו ביקרו שם בנות הלהקה, הלהבה הוצאה מן האתר, ומארז הפלסטיק השקוף שלה הוצף. כששאלו בנות הלהקה מה היה בקופסה נאמר להן, "זאת הלהבה הנצחית". השיר הפך ללהיט נוסף בקנה מידה עולמי. הופס הייתה עירומה בעת שהקליטה את השיר, לאחר ששוכנעה על ידי סיגרסון שאוליביה ניוטון-ג'ון הציגה את הופעותיה המדהימות, לאחר שהקליטה את כל שיריה כשהיא עירומה.
מערכת היחסים בין בנות הלהקה התקלקלה, והן פנו לדרכים נפרדות זמן קצר לאחר מכן. הופס פצחה בקריירת סולו, ואילו ויקי פיטרסון הצטרפה לסיבוב ההופעות של ה-Continental Drifters וכממלאת מקום בלהקת The Go-Go's.
היסטוריה > התפרקות

הופס שחררה את אלבום הסולו שלה, When You're a Boy, אשר הופק על ידי המפיק לשעבר של הבאנגלס, דייוויד קהנה. האלבום הוליד להיט מינורי, My Side of the Bed וסינדי לאופר כתבה עבורה את השיר Unconditional Love, אך העבודה נתקעה והופס הושלכה מקולומביה רקורדס במהלך ההקלטות של אלבום הסולו השני שלה. אלבום הסולו השני של הופס, Susanna Hoffs, שוחרר לבסוף ב-1996, זכה לביקורות טובות יותר, אך סבל גם הוא ממכירות מאכזבות. הופס נישאה לבמאי הסרטים ג'יי רואץ' (פגוש את ההורים, אוסטין פאוורס) ומיסוד היחסים בין השניים הביא לאיחוד הבאנגלס בשנת 2000, לאחר שרואץ' ביקש מהופס ומוויקי פיטרסון לכתוב שיר עבור הסרט אוסטין פאוורס: המרגל שתקע אותי. ויקי פיטרסון הצטרפת לתזמורת מניו אורלינס, Continental Drifters ואף תרמה לתזמורת משיריה, ואלו זכו לביקורות נלהבות. לדבי פיטרסון הייתה קריירה קצרת ימים בהרכב Kindred Spirit לצדו של שיבון מאהר קנדי. לסטיל הובטח על ידי קולומביה רקורדס שהחברה תגבה את הפריצה שלה לקריירת סולו, ברגע שהבאנגלס יתפרקו. עם זאת, הדברים מעולם לא יצאו אל הפועל, והתעורר החשד שהייתה זו תחבולה שמטרתה זירוז פירוקה של הלהקה לצורך השקת קריירת הסולו של הופס. סטיל חיה במעין חצי-פרישה בקליפורניה, משם הגיחה לפרקי זמן קצרים לצורך עבודה משותפת עם הלהקה Crash Wisdom, כמו גם עבודה שארכה פרק זמן קצר אף יותר עם הרכב הסמי-פאנק Eyesore.
היסטוריה > איחוד

מגמות האיחוד של הלהקה החלו לבלוט לעין ב-1998. הן התאחדו רשמית על מנת להקליט שיר לפסקול של הסרט אוסטין פאוורס: המרגל שתקע אותי, לבקשתו של במאי הסרט, ג'יי רואץ'. השיר שנבחר לאלבום היה Get The Girl, והוא שוחרר להשמעה ב-1999. האיחוד החזיק מעמד ובנות הלהקה יצאו לסיבוב הופעות בשנת 2000. מאוחר יותר באותה השנה נבחרה הלהקה להיכלל ב-Vocal Group Hall of Fame. בשנים 2001–2002 שהו בנות הלהקה באולפן ההקלטות לצורך הקלטת אלבומן Doll Revolution. האלבום, שכלל שירים כמו Stealing Rosemary, Ride the Ride, Nickel Romeo, והסינגל Something That You Said, שוחרר להשמעה ב-2003. שיר הנושא של האלבום, אשר נכתב על ידי אלביס קוסטלו, הוקלט במקור עבור אלבומו When I Was Cruel שיצא ב-2002. Doll Revolution היווה אלבום קאמבק מוצלח בגרמניה, לאחר שהבאנגלס הופיעו בתוכנית הטלוויזיה הפופולרית בגרמניה, Wetten, dass..?, אך נכשל ביצירת אימפקט משמעותי בכל שוק חשוב אחר, דוגמת ארצות הברית, הממלכה המאוחדת או אוסטרליה. ביולי 2004 הבאנגלס הפכו לחברות ב-Liverpool Institute for Performing Arts. ב-2005 הודיעו הבאנגלס על עזיבתה של מייקל סטיל, אשר פרשה מן הלהקה עקב חילוקי דעות אמנותיים סביב סיבוב ההופעות והעבודה באולפן. סטיל הוחלפה על ידי הבסיסטית אֶבּי טראוויס, שהצטרפה ללהקה להופעותיה החיות. ב-31 בדצמבר 2005 ביצעה הלהקה את השיר Hazy Shade of Winter בהופעה בכיכר טיימס, ולאחר מכן ביצעה הלהקה את השיר Eternal Flame כחלק מ-Dick Clark's New Year's Rockin' Eve. ב-2007 שחררה הלהקה את ה-DVD הרשמי הראשון שלה Return to Bangleonia – Live in Concert. ב-2008 יצאה הלהקה לסיבוב הופעות בארצות הברית כשהיא מופיעה בלאס וגאס, אוסטין, לואיזיאנה, גלאזגו וב-Ojai שבקליפורניה. הופעות נוספות התקיימו בגרמניה, בהולנד וב-popular Cornbury Festival שבאוקספורדשייר, דרום-מזרח אנגליה.
באביב 2009 חזרו הבאנגלס לאולפן לצורך התחלת עבודה על אלבומן החדש Sweetheart of the Sun אשר שוחרר ב-27 בספטמבר 2011. בסוף 2011 יצאה הלהקה לסיבוב הופעות שכלל את שירי אלבומן החדש, עם הופעות בחוף המזרחי, במערב התיכון ובחוף המערבי. הופעות החימום להופעותיהן כללו את להקת הרוק Antigone Rising ואת להקת הפאואר פופ A Fragile Tomorrow.
בדצמבר 2013 ניגנו הבאנגלס במשך שני ערבים לצד שלוש להקות פייזלי אנדרגראונד אחרות שהתאחדו: The Dream Syndicate, The Three O'Clock ו-Rain Parade, ב-Fillmore West (מקום מפגש להופעות מוזיקליות בסן פרנסיסקו) וב-The Fonda Theatre שבלוס אנג'לס. ההופעות התאפיינו בשירים מראשית הקריירה של הלהקה, שלוו בדברי בנות הלהקה, בתחילת ההופעה ב-Fillmore West, בדבר כוונתן לנגן שירים שלא ניגנו מזה 30 שנה. בינואר 2014 הופיעה הלהקה בויסקי אה גוגו שבמערב הוליווד, לרגל חגיגות יובל ה-50 של המועדון. בין השירים בהופעה זו נכלל Walk Like an Egyptian.
בתרבות הפופולרית

הבאנגלס תרמו לכמה וכמה אוספים, כמו גם לעבודתם של אמנים רבים אחרים: הן תרמו את השיר I Got Nothing לאלבום The Goonies: Original Motion Picture Soundtrack (הפסקול של הסרט הגוניס, מ-1985), והופיעו בהופעת קמע בווידאו קליפ של סינדי לאופר, Goonies 'R' Good Enough. מאוחר יותר גייסה אותם לאופר לשיר קולות רקע בלהיט שלה Change of Heart, מ-1986. הבאנגלס שרו קולות רקע בשיר Good Times מתוך האלבום Blow Your Cool! של Hoodoo Gurus, אשר יצא ב-1987. ב-1988, בעת שהקליטו את האלבום Full Moon Fever, הזמינו טום פטי והגיטריסט שלו מייק קמפבל, את בנות הלהקה, לשיר קולות רקע בשיר Waiting for Tonight. Waiting for Tonight מעולם לא מצא את דרכו לאלבומו זה של פטי, אך במקום זאת הופיע בשניים מאלבומי האוסף של פטי: Playback מ-1995 ו-Anthology: Through the Years מ-2000. גרסת כיסוי של Eternal Flame, בביצוע של אטומיק קיטן, העפילה ב-2001 למקום הראשון במצעד הבריטי.
בפברואר 2001, הפרק "Concert Interruptus" בעונה הראשונה של סדרת הטלוויזיה בנות גילמור, מתאר טיול לצורך צפייה בהופעה של הבאנגלס, ובנות הלהקה מופיעות בו בהופעת קמע ובנגינה. גם בהמשך הסדרה היו מספר אזכורים ללהקה: לורליי מביעה את אהבתה העמוקה ללהקה במספר הזדמנויות, בעוד שפריס מצהירה שהיא "ממש מחבבת" את הלהקה ואומרת לרורי שההופעה של הבאנגלס הייתה הערב המוצלח בחייה. קטעים מהשירים Hero Takes a Fall ו-Eternal Flame נוגנו בהופעה בה השתתפה קבוצת גילמור. הלהקה ביצעה גרסת כיסוי לשירם של הביטלס Good Day Sunshine, עבור האלבום All Together Now: Beatles Stuff for Kids of All Ages, אשר יצא בשנת 2006. מספר אמנים התייחסו לבאנגלס בשיריהם; The Saw Doctors כללו מחווה מזלזלת כלפי הלהקה, I'd Love to Kiss the Bangles באלבומם מ-2003: Play It Again Sham! (שם האלבום מתייחס בעצמו למחזהו ולסרטו של וודי אלן: Play It Again, Sam).
בשיר Walk Like an Egyptian נעשה שימוש כנעימת הסיום של עיבוד האנימה ל-Stardust Crusaders,‏ JoJo's Bizarre Adventure: Stardust Crusaders.
חברות הלהקה

סוזנה הופס - שירה וקולות, rhythm guitar‏ (1981–1989, 1999 - נוכחי).
דבי פיטרסון - שירה וקולות, תופים, גיטרה אקוסטית, כלי הקשה (1981–1989, 1999 - נוכחי).
ויקי פיטרסון - שירה וקולות, גיטרה מובילה (1981–1989, 1999 - נוכחי).
אנט זילינסקאס - גיטרה בס, מפוחית פה (1981–1983).
מייקל סטיל - שירה וקולות, גיטרה בס, גיטרה אקוסטית (1983–1989, 1999–2005).
אֶבי טראוויס - גיטרה בס (2005–2008).
דיסקוגרפיה > אלבומי אולפן

All Over the Place -‏ 1984.
Different Light -‏ 1986.
Everything -‏ 1988.
Doll Revolution -‏ 2003.
Sweetheart of the Sun -‏ 2011.
דיסקוגרפיה > אוספים

Greatest Hits -‏ 1990.
September Gurls -‏ 1995.
Eternal Flame -‏ 2001.
The Essential Bangles -‏ 2004.
Glitter Years: Rarities & Gems -‏ 2005.
Playlist: The Very Best of the Bangles -‏ 2008.
Ladies and Gentlemen... The Bangles! -‏ 2014.
קרלוס סלסדו

קרלוס יואל סלסדו הרננדס (בספרדית: Carlos Joel Salcedo Hernández; נולד ב-29 בספטמבר 1993 בגוודלחרה שבמקסיקו) הוא כדורגלן מקסיקני המשחק בטיגרס ובנבחרת מקסיקו בעמדת הבלם.
קריירת מועדונים

סלסדו החל את קריירת המועדונים כנער בגוודלחרה המקסיקנית, ולאחר מכן שיחק טיגרס המקסיקנית ובריאל סולט לייק האמריקאית. באוגוסט 2012 החל סלסדו להתאמן עם הקבוצה הבוגרת של ריאל סולט לייק, וקיבל חוזה של שחקן בית. במאי 2013 ערך סלסדו את הבכורה בקבוצה הבוגרת של ריאל סולט לייק, כשנכנס כמחליף בניצחון 0–2 על ונקובר וייטקאפס. עד לסוף 2013 הפך סלסדו לשחקן הרכב קבוע בריאל סולט לייק וערך 12 הופעות ליגה. בינואר 2015 חתם סלסדו בקבוצת נעוריו גוודלחרה, וערך את הופעת הבכורה שלו בניצחון 2-1 על אוניברסידד נסיונל. במרץ 2015 הבקיע סלסדו את שער הבכורה שלו בגוודלחרה, בניצחון 0–3 על מונטריי. סלסדו זכה עם גוודלחרה בגביע המקסיקני (אפרטורה) לשנת 2015 ובסופר קאפ המקסיקני לשנת 2016. באוגוסט 2016 הושאל סלסדו לפיורנטינה האיטלקית, עם אופציית רכישה בתום תקופת ההשאלה. בספטמבר 2016 ערך סלסדו את הופעת הבכורה שלו בפיורנטינה, בתיקו 0-0 מול פאוק סלוניקי במסגרת הליגה האירופית. את הופעת הבכורה בסרייה א' ערך סלסדו מספר ימים מאוחר יותר, בתיקו 0-0 מול מילאן.
בקיץ 2017, בתום תקופת ההשאלה לפיורנטינה, חזר סלסדו לגוודלחרה לאחר שלא מומשה עליו אופציית הרכישה. סלסדו מיד הושאל שוב, הפעם לאיינטרכט פרנקפורט מהבונדסליגה עם אופציית רכישה. הופעת הבכורה של סלסדו הייתה בניצחון 1-0 על בורוסיה מנשנגלדבך במסגרת הבונדסליגה בספטמבר 2017. סלסדו, בעונת הבכורה שלו בפרנקפורט, היה שותף לעונה טובה מאוד, שהסתיימה בזכייה בגביע הגרמני, לאחר ניצחון בגמר 1–3 על באיירן מינכן, במשחק בו סלסדו שיחק היטב 90 דקות. ב-14 במאי 2018 הודיעה איינטרכט פרנקפורט על רכישתו של סלסדו מגוודלחרה והחתמתו על חוזה לארבע עונות. סלסדו פתח את עונת 2018/19 בפרנקפורט, אך איבד את מקומו בהרכב, ובפגרת החורף של העונה חזר למקסיקו כאשר חתם בטיגרס.
קריירה בינלאומית

באפריל 2015 ערך סלסדו את הופעת הבכורה שלו בנבחרת מקסיקו, במשחק ידידות מול נבחרת ארצות הברית. ביוני 2015 לקח סלסדו חלק בטורניר הקופה אמריקה 2015, בו הודחה מקסיקו בשלב הבתים, כשסלסדו עורך הופעה אחת כמחליף. בספטמבר 2015 זומן סלסדו על ידי מאמן הנבחרת עד גיל 23 ראול גוטיירס להשתתף בטורניר הקדם אולימפי של CONCACAF. סלסדו ומקסיקו זכו בטורניר זה והבטיחו את מקומם באולימפיאדת ריו דה ז'ניירו (2016). סלסדו השתתף גם באולימפיאדה עצמה, אך מקסיקו לא צלחה את שלב הבתים. בשנת 2017 נטל סלסדו חלק בגביע הקונפדרציות 2017, בו פתח בשני משחקים, ונפצע במשחק השני, בו הוחלף בשלב מוקדם, ולא המשיך לשחק בטורניר, אותו סיימה מקסיקו במקום הרביעי.
במאי 2018 זומן סלסדו לסגל של מקסיקו למונדיאל 2018. סלסדו היה שותף להפתעה במשחק הראשון של שלב הבתים, בו ניצחה מקסיקו 0–1 את גרמניה, ובהמשך פתח גם במשחק הניצחון 1–2 על דרום קוריאה ובמשחק ההפסד 0–3 לנבחרת שוודיה. סלסדו הציג יכולת טובה מאוד בשלב הבתים, ופתח גם במשחק שמינית הגמר, בו הפסידה מקסיקו 0–2 לנבחרת ברזיל, והודחה מהמונדיאל.
תארים

עם גוודלחרה:
הגביע המקסיקני (אפרטורה): 2015
הסופר קאפ המקסיקני: 2016
עם איינטרכט פרנקפורט:
הגביע הגרמני: 2017/18
מאי ספדיה

| --- | --- |

 לידה:  8 במאי 1995 (בת 29) חיפה, ישראל
 שם לידה:  מאי ספדיה 
 מוקד פעילות:  ישראל
 תקופת הפעילות:  מ-2011
 מקום לימודים:  רימון בית ספר למוסיקה, אוניברסיטת חיפה, תיכון חוגים 
 עיסוק:  זמרת, מלחינה ומפיקה מוזיקלית
 סוגה:  פופ אלטרנטיבי
 שפה מועדפת:  עברית, אנגלית 
 כלי נגינה:  פסנתר
 חברת תקליטים:  GIRAFFE MUSIC
 פרופיל ב-IMDb
 
מאי ספדיה (נולדה ב-8 במאי 1995) היא זמרת-יוצרת, מלחינה, מוזיקאית ומפיקה מוזיקלית ישראלית.
חיים אישיים

ספדיה נישאה ב-2022 לעידו וקסלר לאחר חמש שנות זוגיות.
דיסקוגרפיה > אלבומי אולפן

2024: כאילו אין מחר
דיסקוגרפיה > מיני-אלבומים

| שם האלבום | תאריך יציאה | חברת תקליטים | שירים |
| --- | --- | --- | --- |
| רעיל | 26 באוגוסט 2022 | ג'ירף מיוזיק |  "פנטזיה"  "רעיל"  "דף"  "קארמה"  "רואה לך בעיניים"  "ג'ין"  |
דיסקוגרפיה > סינגלים

| שם | שנה | מיקומי שיא> מדיה פורסט | אלבום |
| --- | --- | --- | --- |
| "רעיל" | 2020 | — | רעיל |
| "קארמה | 2020 | — | רעיל |
| "רואה לך בעיניים" | 2021 | — | רעיל |
| "בין הדמיון לאמיתי" | 2022 | — | סינגל ללא אלבום |
| "דף" | 2022 | — | רעיל |
| "שמש בלילה" | 2022 | — | סינגל ללא אלבום |
| "הלוואי ולא תהיה לך אף אחת" (סולו או עם רותם כהן) | 2022 | — | סינגל ללא אלבום |
| "אינסטינקטים של רחוב" | 2023 | — | סינגל ללא אלבום |
| "לא צריכה כלום" | 2023 | — | סינגל ללא אלבום |
| "אם הייתי גבר" | 2023 | — | סינגל ללא אלבום |
| "עם ישראל חי" | 2023 | — | סינגל ללא אלבום |
| "בוא הביתה" | 2023 | — | סינגל ללא אלבום |
| "צריכה אותך דקה" | 2024 | — | סינגל ללא אלבום |
| "רק את/ה" (עם ניב דמירל) | 2024 | — | סינגל ללא אלבום |
| "לא מעניין אותי" (עם אליעד) | 2024 | 20 | סינגל ללא אלבום |
| "חיילת של אושר" | 2024 | — | כאילו אין מחר |
| "תשכח מהכל" | 2024 | — | כאילו אין מחר |
הערות שוליים

1 2 3  מאי ספדיה - לחיפה יש נציגות באירוויזיון! - חי פה - תאגיד החדשות של חיפה והסביבה, באתר חי פה - תאגיד החדשות של חיפה והסביבה, ‏18 בינואר 2023
↑   ישראל X Factor - מאי ספדייה - If I Were A Boy, בביצוע מאי ספדיה, סרטון  באתר יוטיוב (אורך: 2:02)
1 2 3  אורית מרלין-רוזנצוייג, מאי ספדיה: "יש לנו שיר מנצח ויש לנו את נועה קירל", באתר ynet, 27 באפריל 2023
↑  בועז כהן, לאיזה חוג באוניברסיטה נרשמה מאי ספדיה?, באתר כלבו – חיפה והצפון, 27 בספטמבר 2017
↑  דודי פטימר, ‏מאי ספדיה, זוכרים? הזמרת שחורכת את גלגל"צ יוצאת עם שיר חדש, באתר מעריב אונליין, 5 בפברואר 2018
↑  הילה סלמן וליאב דר, הכירו את מאי ספדיה: "תמיד ידעתי שאעסוק במוזיקה", באתר פרוגי, 11 באפריל 2018
↑  18 הנשים המשפיעות במוזיקה הישראלית, באתר מאקו
↑  רינת קרמר יבלינוביץ, ‏המוח שמאחורי "יוניקורן": מאי ספדיה בסינגל חדש, באתר "סרוגים", 12 במרץ 2023
↑  בר חיים, עולה לפסגה: אחרי שכתבה את "יוניקורן" – זה השיר הבא של היוצרת הצעירה, באתר עכשיו 14, ח' סיון ה'תשפ"ג
↑  וואלה! תרבות‏, "אם הייתי גבר אולי היה לי יותר קל": שירה החדש של מאי ספדיה. האזינו, באתר וואלה, 6 באוגוסט 2023
↑  יובל אראל‏, פס קול שבועי מלחמה #4, בבלוג של יובל אראל, מגזין מוזיקה ותרבות, 20 בנובמבר 2023
1 2  מאיה כהן, אחרי שכתבה לאירוויזיון: הזמרת והיוצרת משחררת סינגל חדש משלה, באתר ישראל היום, 4 במרץ 2024
↑  אלון פרוכטר, "רק את/ה": ניב דמירל ומאי ספדיה משתפים פעולה בשיר חדש, באתר כאן – תאגיד השידור הישראלי, 15 באפריל 2024
↑  אליעד ומאי ספדיה – לא מעניין אותי, באתר יוסמיוזיק, ‏20 ביולי 2024
↑  מאיה כהן, מאי ספדיה אחראית על לא מעט להיטים. זה הפרויקט הגדול הבא שלה, באתר ישראל היום, 26 באוגוסט 2024
↑  פרסום על הוצאת האלבום, בדף האינסטגרם של מאי ספדיה
↑  אפרת קרסנר, כוכב "פאודה" משתף פעולה עם יוצרת השיר "יוניקורן": "תשכח מהכל", באתר אייס, 17 בדצמבר 2024
↑  ענת שקד, הזמרת החיפאית מאי ספדיה מתחתנת, באתר ניוז חיפה והקריות, ‏19 באוקטובר 2021
↑ מיקומי שיא – המצעד השבועי של מדיה פורסט, באתר מדיה פורסט :
"לא מעניין אותי": השבוע ה-31 של שנת 2024.
| --- | --- |
בקרת זהויות :  NLI: 987007382820805171  MusicBrainz: 13495aec-61f6-4982-9615-7bd4d15911b9  VIAF: 11151715653613782604   WorldCat (עם VIAF): 11151715653613782604